
הכנסת החמש-עשרה							נוסח לא מתוקן
מושב רביעי


פרוטוקול מס' 603
מישיבת ועדת העבודה, הרווחה והבריאות
יום שלישי, י"ט בטבת התשס"ג (24 בדצמבר 2002), שעה 10:00


סדר היום: הודעה על תחולת חוק שירות המדינה (משמעת) על עובדי רשות השידור לפי חוק שירות המדינה (משמעת) התשס"ג-1963.

נכחו:
חברי הוועדה: יאיר פרץ-היו"ר

מוזמנים:         נגה רובינשטיין,עו"ד                     משרד המשפטים
                         נעה גבע, עו"ד                                משרד התקשורת
                         יגאל חיוט,עו"ד                             נציבות שירות המדינה
                         יוסף תלרז                                     אב בית הדין למשמעת של עובדי המדינה
                         יוסף בראל                                     מנכ"ל רשות השידור
                         אורן הלמן                                     עוזר יו"ר רשות השידור
                         חנה מצקביץ, עו"ד                        לשכה משפטית, רשות השידור
                          אברהם נתן                                   יו"ר רשות השידור

יועצת משפטית: ג'ודי וסרמן

מנהלת הוועדה: שירלי אברמי



























שילוב בית הדין למשמעת של עובדי רשות השידור בבית הדין
למשמעת של נציבות שירות המדינה.

היו"ר יאיר פרץ:

	אני מתכבד לפתוח את ישיבת הוועדה. על סדר היום: שילוב בית הדין למשמעת של עובדי רשות השידור בבית הדין למשמעת של נציבות שירות המדינה. אני מבין שיש החלטת ממשלה. יש לכם הסתייגויות?

יוסף בראל:

	ההחלטה מוסכמת על שני הצדדים.

שירלי אברמי:

	יש הערה של האוצר. דניאל לימור מאגף תקציבים התנצל שהוא לא יכול היה להגיע. האוצר מבקש שמכיוון שעד כה מומנו התקנות מאגרת רשות השידור,  אותו הסכום יועבר כהוצאה מותנית בסעיף השתתפות של גורמי חוץ.

חנה מצקביץ:

	אנחנו שומעים את זה בפעם הראשונה.

יוסף בראל:

	זה גם בניגוד לסיכום.

היו"ר יאיר פרץ:

	גברתי, אני לא מקבל את ההצעה של האוצר. שר האוצר יכול לומר את מה שיש לו לומר בשולחן הממשלה.

יוסף תלרז:

	ההשתלבות שלו מבחינת היקף הפעילות יחסית לכמות התובענות שמוגשות לבית הדין שלנו מכלל משרדי הממשלה, אינה מצביע כי מדובר באיזו שהיא הכבדה תקציבית יוצאת דופן. 

חנה מצקביץ:

	זה היה חלק מדברי ההסבר שלנו להחלטת הממשלה. 

יוסף תלרז:

	היתה עבודת מטה מקיפה, שהחלה בשנת 2001 ונסתיימה בשנת 2002. הנושא עלה על שולחנו של היועץ המשפטי לממשלה לאחר עבודת מטה בין הנציבות ובין רשות השידור. פגישה אחרונה נערכה אצל יו"ר ומנכ"ל רשות השידור. סיכמנו את כל ההיבטים הטכניים. הוועדה צריכה להחליט על התחולה של ההודעה, כלומר ממתי עוברת האחריות. אני הצעתי לחברי את המועד של ה-1 בפברואר בו יהיה עליהם לסגור את התיאומים, למנות לרשות השידור ממונה על המשמעת, לקבל את התיקים בכל אחד מהסטטוסים. זה נראה לי תאריך סביר.

חנה מצקביץ:

	מאחר וקשה לנו לתפקד בצורה כזאת, האם אפשר להקדים את המועד?

היו"ר יאיר פרץ:

	התאריך שנקב בו נשיא בית הדין למשמעת הוא תאריך סביר. 

יוסף בראל:

	בואו נעשה את זה ב-1 לינואר.

היו"ר יאיר פרץ:

	אתה מסכים לזה?

יוסף תלרז:

	לי נראה התאריך של 1 בפברואר, כי צריך לעשות איזו שהיא עבודת מטה להעברת התיקים בסטטוסים השונים, אבל אם רוצים להקדים את זה, לי באופן אישי אין התנגדות.

אברהם נתן:

	אתה רוצה שזה יהיה ב-15 לינואר?

יוסף תלרז:

	בסדר.

היו"ר יאיר פרץ:

	הוועדה מאשרת את ה-15 בינואר כמועד תחולת החוק. 

ג'ודי וסרמן:

	מה היקף התיקים שצפוי לעבור בקשר לרשות השידור?

חנה מצקביץ:

	זה תלוי בתקופה. אין לנו הרבה תיקים.

ג'ודי וסרמן:

	בודדים?

חנה מצקביץ:

	אפילו לא 10 תיקים.

יוסף תלרז:

	יחסית ל-250 התיקים שאנחנו מקבלים בשנה זה נחל אכזב. צריך לפעול לפרסום ההודעה ברשומות.

היו"ר יאיר פרץ:

	הוועדה מאשרת את ההצעה. תחולת החוק היא ב-15 לינואר 2003. הישיבה נעולה.

הישיבה ננעלה בשעה 10:15

















